CELEX: 62021TN0527
Language: el
Date: 2021-08-30 00:00:00
Title: Υπόθεση T-527/21: Προσφυγή της 30ής Αυγούστου 2021 — Abenante κ.λπ. κατά Συμβουλίου και Κοινοβουλίου

18.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 422/28
            
         
      Προσφυγή της 30ής Αυγούστου 2021 — Abenante κ.λπ. κατά Συμβουλίου και Κοινοβουλίου
      (Υπόθεση T-527/21)
      (2021/C 422/37)
      Γλώσσα διαδικασίας: η ιταλική
      
         Διάδικοι
      
      
         Προσφεύγοντες: Stefania Abenante (Φεράρα, Ιταλία) και 423 άλλοι προσφεύγοντες (εκπρόσωπος: M. Sandri, δικηγόρος)
      
         Καθών: Ευρωπαϊκό Κοινοβούλιο, Συμβούλιο της Ευρωπαϊκής Ένωσης
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  ως προσωρινό μέτρο, να αναστείλει την εκτέλεση του άρθρου 3, παράγραφος 1, στοιχεία α' και β', του κανονισμού 2021/953 (1) (στο εξής: προσβαλλόμενος κανονισμός)·
               
            
                  —
               
               
                  να ακυρώσει τον προσβαλλόμενο κανονισμό στο σύνολό του·
               
            
                  —
               
               
                  άλλως, να ακυρώσει το άρθρο 3, παράγραφος 1, στοιχείο α', του κανονισμού (ΕΕ) 953/2021· το 3, παράγραφος 1, στοιχείο β', του κανονισμού (ΕΕ) 953/2021953 έως ότου προστεθεί ρητώς στον κανονισμό ότι θετικά κρούσματα της Covid-19 είναι μόνον τα κρούσματα που αναγνωρίζονται ως τέτοια βάσει των πρωτοκόλλων του Παγκόσμιου Οργανισμού Υγείας (ΠΟΥ) και του Ευρωπαϊκού Κέντρου Πρόληψης και Ελέγχου Νόσων (ΕΚΠΕΝ) σχετικά με τα επιχρίσματα των τεστ RT-PCR όσον αφορά τους ασυμπτωματικούς και τους συμπτωματικούς φορείς σε συνάρτηση με το στάδιο εξέλιξης της νόσου·
               
            
                  —
               
               
                  επικουρικώς, ως πιθανό συμβιβασμό των απαιτήσεων των προσφευγόντων, να ακυρώσει το άρθρο 3, παράγραφος 1, στοιχεία α' και β' του προσβαλλόμενου κανονισμού, να τροποποιήσει εν μέρει τη διάταξη αυτή, ορίζοντας, προς αντικατάσταση του ως άνω άρθρου, την υποχρέωση, όσον αφορά την έκδοση πιστοποιητικού, για κάθε ευρωπαίο πολίτη, να υπόκειται, στις περιπτώσεις που προβλέπονται από τον κανονισμό, σε τεστ με δείγμα σιέλου και, σε περίπτωση θετικού αποτελέσματος, να ακολουθούνται τα πρωτόκολλα του ΠΟΥ και του ΕΚΠΕΝ για αποτελεσματική επαλήθευση επιβεβαιωμένου κρούσματος Sars Cov 2 της Covid-19·
               
            
                  —
               
               
                  να καταδικάσει τα αντίδικα στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν τέσσερις λόγους.
      
                  1.
               
               
                  Με τον πρώτο λόγο προβάλλεται παράβαση των άρθρων 20-21 του Χάρτη των Θεμελιωδών Δικαιωμάτων της Ευρωπαϊκής Ένωσης (Χάρτης) σε συνδυασμό με παράβαση των αποφάσεων του Συμβουλίου της Ευρώπης N.2383/21 και N.2361/2021.
                  Επισημαίνεται συναφώς ότι ο προσβαλλόμενος κανονισμός, ο οποίος ευνοεί τα εμβολιασμένα πρόσωπα σε σχέση με τα μη εμβολιασμένα για την Covid 19, βάσει της εσφαλμένης επιστημονικής υπόθεσης ότι οι εμβολιασμένοι δεν μεταδίδουν τον ιό, εισάγει παράνομη διάκριση όσον αφορά την άσκηση της ελευθερίας μετακίνησης, η οποία απαγορεύεται ρητώς από το Συμβούλιο της Ευρώπης, εκτελεστικό όργανο του Ευρωπαϊκού Δικαστηρίου Δικαιωμάτων του Ανθρώπου (ΕΔΔΑ), οργανισμός του οποίου είναι μέλη τα κράτη και του οποίου τις αρχές αποδέχεται η Ευρωπαϊκή Ένωση και από τις κατευθύνσεις του οποίου δεν μπορούν να αποκλίνουν.
               
            
                  2.
               
               
                  Με τον δεύτερο λόγο προβάλλεται παράβαση των άρθρων 20 και 21, παράγραφος 1, σε συνδυασμό με τα άρθρα 41-49 και 54 του Χάρτη.
                  Επισημαίνεται συναφώς ότι ο κανονισμός δεν παραθέτει καμία πηγή από την οποία μπορεί να αντληθούν οι ελάχιστες ενδείξεις ή αποδείξεις ότι όντως υφίσταται επιστημονική αβεβαιότητα όσον αφορά την ειδική περίσταση ότι οι εμβολιασμένοι μεταδίδουν τον Sars-CoV-2 σε μικρότερο βαθμό σε σχέση με αυτούς που δεν έχουν προσβληθεί. Δεν μεσολάβησε η αναγκαία προληπτική διεξαγωγή επαρκούς ιατρικής και επιστημονικής έρευνας, απαραίτητης για τη στήριξη του ισχυρισμού αυτού. Ο ισχυρισμός ότι οι εμβολιασμένοι δεν μεταδίδουν τη νόσο έρχεται σε αντίφαση με τον ίδιο τον κανονισμό όπου αναφέρεται ότι είναι απαραίτητες περαιτέρω αποδείξεις. Κανένας ευρωπαίος πολίτης δεν μπορεί να υφίσταται διακρίσεις κατά την άσκηση του θεμελιώδους δικαιώματός του σε ελεύθερη μετακίνηση άνευ ορίων, ελλείψει της ελάχιστης αρχής απόδειξης της αλήθειας της επιστημονικής βάσης που δικαιολογεί τον εν λόγω περιορισμό.
               
            
                  3.
               
               
                  Με τον τρίτο λόγο προβάλλεται παράβαση του άρθρου 21 του Χάρτη λόγω κατάχρησης εξουσίας και παραβίασης της αρχής της νομιμότητας κατά το άρθρο 49 του Χάρτη λόγω ανεπαρκούς επιστημονικής βάσης του κανονισμού.
                  Υποστηρίζεται συναφώς ότι η ανάπτυξη και η έγκριση κυκλοφορίας των εμβολίων με σκοπό την αποτροπή της διάδοσης του ιού Sars cov 2, δεν έλαβαν χώρα με σκοπό να παρεμποδίσουν την μετάδοση του ιού από τους εμβολιασμένους. Η επέκταση του εύρους ισχύος των εμβολίων πέραν των προβλεπομένων κατά την ανάπτυξη και έγκρισή τους είναι παράνομη. Υπάρχουν πολυάριθμα, αδιαμφισβήτητα τεκμήρια που προέρχονται από στατιστικές σχετικά με την ανίχνευση των μεταδόσεων στην Ευρώπη και τον κόσμο που μαρτυρούν ότι οι χώρες με τα μεγαλύτερα ποσοστά εμβολιασμού είναι οι χώρες με τον μεγαλύτερο αριθμό μεταδόσεων και ότι οι εμβολιασμένοι ευνοούν τη μετάδοση μεταλλάξεων και ιδίως της μετάλλαξης δέλτα. Υφίστανται αποδείξεις ότι η θνησιμότητα λόγω Covid 19 είναι υψηλότερη μεταξύ των εμβολιασμένων.
               
            
                  4.
               
               
                  Με τον τέταρτο λόγο προβάλλεται παράβαση του άρθρου 20 σε συνδυασμό με το άρθρο 35 του Χάρτη, λόγω απόκλισης του κανονισμού από τις κατευθυντήριες γραμμές του ΠΟΥ και του ΕΚΠΕΝ σε σχέση με τη χρήση επιχρισμάτων. Κατάχρηση εξουσίας.
                  Υποστηρίζεται συναφώς ότι τα επιχρίσματα για τα τεστ Rt-PCR ενισχύονται στα εργαστήρια ορισμένων κρατών σε κύκλους περισσότερους από όσους εγκύρως επιτρέπονται από τον ΠΟΥ και το ΕΚΠΕΝ. Τα επιχρίσματα χρησιμοποιούνται χωρίς προηγούμενο ή παρεπόμενο κλινικό έλεγχο και η εσφαλμένη ενίσχυσή τους αλλοιώνει το αποτέλεσμα. Σε περίπτωση θετικού αποτελέσματος δεν επαναλαμβάνεται η εξέταση όπως προβλέπεται από τις κατευθυντήριες γραμμές του ΠΟΥ, κατά τον οποίο η εξέταση in vitro είναι εντελώς αναξιόπιστη. Ο προσβαλλόμενος κανονισμός προβλέπει τον υποχρεωτικό έλεγχο των ασυμπτωματικών προκειμένου να λάβουν πιστοποιητικό ΕΕ, ενώ οι κατευθυντήριες γραμμές του ΠΟΥ δεν θεωρούν χρήσιμα τα τεστ τύπου Rt-PCR και τα τεστ ταχείας ανίχνευσης για τους ασυμπτωματικούς καθόσον δεν αποδεικνύουν κατά πόσον μεταδίδουν τη νόσο. Η μόνη σοβαρή πρακτική λύση για την επίτευξη, στο μέγιστο βαθμό επιστημονικής αξιοπιστίας, του σκοπού των ασφαλών μετακινήσεων, που αποτελεί άλλωστε τον σκοπό του προσβαλλόμενου κανονισμού, είναι η διεξαγωγή σε εμβολιασμένους και ανεμβολίαστους τεστ με δείγμα σιέλου αμέσως πριν τη χρήση για την οποία ζητείται και σε περίπτωση θετικού αποτελέσματος να διεξάγεται τεστ τύπου Rt-PCR ενισχυμένο μόνο σε κύκλους που κρίνονται αποδεκτοί από τις κατευθυντήριες γραμμές του ΠΟΥ και του ΕΚΠΕΝ.
               
            
         (1)  Κανονισμός (ΕΕ) 2021/953 του Ευρωπαϊκού Κοινοβουλίου και του Συμβουλίου της 14ης Ιουνίου 2021 σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (ΕΕ 2021, L 211, σ. 1).